PRIENŲ RAJONO SAVIVALDYBĖS administracijos

architektūros ir urbanistikos skyrius

Biudžetinė įstaiga, Laisvės a. 12, LT-59126 Prienai,

tel. +370 319 61 103, el. p. administracija@prienai.lt.

Duomenys kaupiami ir saugomi Juridinių asmenų registre, kodas 288742590

________________________________________________________________________________________________

Prienų rajono savivaldybės tarybai

SPRENDIMO „DĖL PRIENŲ RAJONO SAVIVALDYBĖS teritorijos ŠILUMOS ŪKIO SPECIALIOJO PLANO RENGIMO“ Projekto

AIŠKINAMASIS RAŠTAS

Sprendimo projekto tikslai ir uždaviniai:

Prienų miesto šilumos ūkio specialusis planas yra patvirtintas Prienų rajono savivaldybės tarybos 2018 m. gruodžio 20 d. sprendimu Nr. T3-294 „Dėl pakeisto Prienų miesto šilumos ūkio specialiojo plano patvirtinimo“. Specialiojo plano sprendiniai buvo rengiami Prienų miesto teritorijoje.

Vadovaujantis Lietuvos Respublikos šilumos ūkio įstatymu, Šilumos ūkio specialieji planai atnaujinami ne rečiau kaip kas 10 metų, atsižvelgiant į šilumos ūkio plėtros priemones, taip pat šilumos gamybos ir perdavimo technologijų raidą, konkurencinę aplinką, šilumos gamybos kainų tendencijas, aplinkos užterštumo pokyčius ir kitus reikšmingus veiksnius. Taip pat Šilumos ūkio įstatymo 4 straipsnyje numatyta, kad šilumos ūkio specialiajame plane būtina nustatyti priemones, kuriomis savivaldybės institucija užtikrins, kad 2030 metais savivaldybės teritorijoje tiekiamos šilumos energijos, pagamintos iš atsinaujinančių energijos išteklių ir atliekinės šilumos, dalis šilumos energijos balanse sudarys ne mažiau kaip 90 procentų, o namų ūkiuose atsinaujinančių energijos išteklių dalis šildymui sunaudojamų energijos išteklių balanse sudarys ne mažiau kaip 80 procentų, taip pat kad 2040 metais savivaldybės teritorijoje namų ūkiuose atsinaujinančių energijos išteklių dalis šildymui sunaudojamų energijos išteklių balanse sudarys ne mažiau kaip 100 procentų.

Šio sprendimo projekto tikslas – rengti Prienų rajono savivaldybės teritorijos šilumos ūkio specialųjį planą – numatyti šilumos ūkio modernizavimo ir plėtros kryptis visoje Prienų rajono savivaldybės teritorijose.

Siūlomos teisinio reguliavimo nuostatos:

Lietuvos Respublikos vietos savivaldos įstatymo 6 straipsnio 19 punkte numatyta, kad savarankiškosios savivaldybių funkcijos yra teritorijų planavimas, savivaldybės bendrojo plano ar savivaldybės dalių bendrųjų planų ir detaliųjų planų sprendinių įgyvendinimas, o 30 punkte – šilumos ir geriamojo vandens tiekimo ir nuotekų tvarkymo organizavimas.

Lietuvos Respublikos teritorijų planavimo įstatymo 5 straipsnio 4 dalies 5 punkte numatyta, kad specialiojo teritorijų planavimo dokumentams priskiriami inžinerinės infrastruktūros vystymo planai; 30 straipsnio 2 dalyje – specialiojo teritorijų planavimo dokumentai pradedami rengti specialiojo teritorijų planavimo dokumentą tvirtinančio subjekto sprendimu dėl specialiojo teritorijų planavimo dokumento rengimo pradžios ir planavimo tikslų.

Lietuvos Respublikos šilumos ūkio įstatymo 8 straipsnio 1 dalyje apibrėžta, kad savivaldybės institucijos tvarko šilumos ūkį pagal savivaldybių tarybų patvirtintus šilumos ūkio specialiuosius planus. Specialiaisiais šilumos ūkio planais kiekvienoje savivaldybės teritorijoje yra įgyvendinami Nacionalinėje energetinės nepriklausomybės strategijoje, Nacionaliniame pažangos plane nustatyti valstybės energetikos politikos strateginiai tikslai ir (arba) pažangos uždaviniai ir nacionalinėse plėtros programose suplanuotos šilumos ūkio plėtros priemonės; 2 dalyje apibrėžta, kad šilumos ūkio specialieji planai rengiami pagal Teritorijų planavimo įstatymo, šio įstatymo ir aplinkos ministro bei energetikos ministro tvirtinamas šilumos ūkio specialiųjų planų rengimo taisykles.

Šilumos ūkio specialiųjų planų rengimo taisyklių, patvirtintų Lietuvos Respublikos energetikos ministro ir Lietuvos Respublikos aplinkos ministro 2015 m. rugsėjo 25 d. įsakymu Nr. 1-226/D1-683 „Dėl Šilumos ūkio specialiųjų planų rengimo taisyklių patvirtinimo“, 10 punkte numatyti šilumos ūkio planavimo tikslai; 17 punkte numatyta, kad planas pradedamas rengti savivaldybės tarybai priėmus sprendimą dėl plano rengimo pradžios ir planavimo tikslų.

Laukiami rezultatai:

Tarybai priėmus sprendimą dėl Prienų rajono savivaldybės teritorijos šilumos ūkio specialiojo plano rengimo, bus įgyvendintos Lietuvos Respublikos šilumos ūkio įstatymo nuostatos. Savivaldybės administracijos direktorius organizuos šio specialiojo plano rengimą, planą tvirtins Savivaldybės taryba.

Lėšų poreikis ir šaltiniai:

Lėšų poreikis planui parengti – apie 50 000 eurų. Lėšų šaltinis – savivaldybės biudžetas.

Kiti sprendimui priimti reikalingi pagrindimai, skaičiavimai ar paaiškinimai:

Neteikiami.

Lyginamasis variantas:

Nepridedamas.

Skyriaus vedėja	Dalia Joneliūnienė

Rima Sodaitienė, tel. +370 319 61 146, el. p. rima.sodaitiene@prienai.lt